КОРНЕЛИЯ НИНОВА: ВЛАСТТА НИ ЗАБРАНИ СЪБОРА НА БУЗЛУДЖА, ЩЕ ГО НАПРАВИМ ПРЕД МИНИСТЕРСКИ СЪВЕТ | 5GMedia
Автор: 5 GmediA 13:58, 10 юли 2020
Властта забрани Бузлужда, БСП организира национален митинг пред Министерския съвет. Това заяви лидерът на БСП Корнелия Нинова, която прочете в парламента декларация от името на партията:
Вчера се случи нещо безпрецедентно в президентската институция. Тежко въоръжени, представители на органите на реда, както и показните действия на органите на съдебната власт, са удар по върховенството на закона, по Конституцията и правовия ред в страната. Днес премиерът Борисов прехвърли отговорността за случващото се в държавата върху НСО. Твърде елементарно, г-н премиер. Отговорността за случващото се в България е ваша - на десетгодишното управление. За тези години, в различни коалиционни формати, но с водеща партия ГЕРБ, се разгради държавността. Институциите не работят. България е сред най-корумпираните страни в Европа. У нас бедността и неравенствата са най-високи. Децата ни слизат все по-надолу в класациите ни по грамотност. Демографската катастрофа е факт. Поставихте ни на унизителното 111-то място по свобода на изразяването. Превърнахте прекрасната ни природа в сметището на Европа и света. Но най-вече, създадохте мафиотско-олигархичен модел на управление - и всеки, който се противопоставя на този модел, е гонен, уволняван, преследван и компрометиран. Държите народа в подчинение и управлявате със страх, но страхът не дава бъдеще. Той може да гарантира диктатура, но не дава перспектива. А ние искаме точно това – нормален живот и перспектива за развитие на България и на всеки българин. Вчера хиляди хора излязоха, за да кажат, че това не може да продължава така.
Хиляди наши членове и симпатизанти, коалиционни партньори, хора, които нямат общо с БСП, от вчера заявяват желание и готовност да участват в протести в цялата страна. Не просто в защита на президента, а за спасяването на България. И ще го направим. Вчера властта ни забрани да проведем традиционния си събор на връх Бузлуджа. Добре, ще го направим на жълтите павета в София, пред Министерския съвет. Ще го направим като национален митинг. И нека всички, желаещи промяна, без оглед на партийните си интереси, се обединим. Не става дума за партийни интриги или лични рейтинги, а за България, уважами българи.
Тагнато в: Корнелия Нинова , Бузлуджа